На основу члана 10. став 3. Закона о националном ДНК регистру („Службени гласник РС”, број 24/18),

Влада доноси

У Р Е Д Б У

О НАЧИНУ ВОЂЕЊА НАЦИОНАЛНОГ ДНК РЕГИСТРА

И БЛИЖИМ УСЛОВИМА ЗА РАЗМЕНУ И ПРЕНОШЕЊЕ ПОДАТАКА

Предмет уређивања

Члан 1.

Овом уредбом уређује се начин вођења националног ДНК регистра (у даљем тексту: Регистар) и ближи услови за размену и преношење података садржаних у Регистру.

Начин вођења Регистра

Члан 2.

У Регистар, односно у базе које, сагласно Закону о националном ДНК регистру (у даљем тексту: Закон), он садржи уносе се ДНК профили утврђени коришћењем комерцијалних хемикалија које садрже минимум Европски стандардни сет локуса (ЕSS) који обухвата 12 локуса - D3S1358, VWA, D8S1179, D21S11, D18S51, TH01, FGA, D1S1656, D2S441, D10S1248, D12S391 и D22S1045 и Интерполов стандардни сет локуса (ISSOL), односно други сетови локуса које утврде европска форензичка заједница, односно Европска мрежа форензичких научних института (ENFSI).

У Регистар се уносе и информације из додатних локуса које нису утврђене ставом 1. овог члана, ако су утврђене анализом ДНК или су прибављене кроз размену ДНК података.

Праћење и обавештавање

Члан 3.

Форензичка служба Министарства унутрашњих послова (у даљем тексту: форензичка служба), у сврху уношења података, сагласно Закону, обавештава ДНК лабораторије у Републици Србији и обезбеђује вођење и води Регистар применом прописаних сетова локуса утврђених сагласно члану 2. став 2. ове уредбе.

База ДНК профила утврђених из неспорних

(референтних) биолошких узорака

Члан 4.

У базу ДНК профила утврђених из неспорних биолошких узорака, односно у збирке које је чине, уносе се:

1) јединствени и потпуни ДНК профили добијени на свим анализираним локусима;

2) ДНК профили утврђени из неспорних узорака који, сагласно потребама, не садрже све маркере захтеване по важећем стандарду, као и оне који се, сагласно потребама, добију додатном анализом.

База ДНК профила утврђених из спорних биолошких узорака

Члан 5.

У базу ДНК профила утврђених из спорних биолошких узорака, односно у збирке које је чине, уносе се:

1) јединствени потпуни ДНК профили добијени на свим анализираним локусима;

2) јединствени непотпуни ДНК профили (парцијални ДНК профили) који нису добијени на свим анализираним локусима;

3) мешани ДНК профили утврђени од стране акредитованих форензичких ДНК лабораторија, од тренутка ступања Закона на снагу.

Податке из става 1. тач. 1) и 2) овог члана уноси стручно лице форензичке службе – на основу информативности самог ДНК профила.

Податкe из става 1. тачка 3) овог члана уноси стручно лице форензичке службе – на основу изгледа графичког приказа ДНК профила електроферограма, а провера резултата претраге врши се увидом у електроферограм.

База ДНК профила утврђених у кривичним поступцима достављених из других ДНК лабораторија из Републике Србије

Члан 6.

У базу ДНК профила, утврђених у кривичним поступцима, достављених из других ДНК лабораторија из Републике Србије, односно у збирке које је чине, уносе се:

1) јединствени потпуни ДНК профили из неспорних и спорних биолошких узорака;

2) јединствени непотпуни (парцијални) ДНК профили из неспорних и спорних биолошких узорака.

Достављање резултата ДНК анализе

Члан 7.

Лабораторија која је, по наредби органа који води поступак, извршила анализу ДНК, дужна је да, истовремено са достављањем записника о вештачењу органу поступка, достави Министарству унутрашњих послова (у даљем тексту: Министарство) утврђене ДНК профиле, као и расположиве идентификационе податке, ради уноса у Регистар.

Ако је лабораторија из става 1. овог члана извршила анализу ДНК спорних биолошких трагова, дужна је да, истовремено са достављањем записника о вештачењу органу поступка, достави Министарству утврђене јединствене ДНК профиле или јединствене ДНК профиле који се могу издвојити из мешаних ДНК профила, ради уноса у Регистар.

Поред ДНК профила из става 2. овог члана, лабораторија доставља и друге расположиве податке, од утицаја за вођење Регистра, а нарочито јединствену ознаку ДНК профила, врсту биолошког трага из кога су ДНК профили добијени, податак са којих предмета су изузети трагови из којих су добијени достављени ДНК профили, као и електроферограме, како би се, по захтеву форензичке службе, потврдила тачност података.

Ако приликом претраге Регистра дође до подударања са неким ДНК профилом, форензичка служба може захтевати и друге расположиве податке од лабораторије која је утврдила и доставила ДНК профил.

Електроферограми у електронском облику нису предмет размене и трансфера података, већ искључиво у штампаном облику. Њихови електронски оригинали чувају се у локалним меморијама електронске опреме појединих лабораторија.

Достављање података од стране

неакредитоване ДНК лабораторије

Члан 8.

Ако је вештачење – ДНК анализа поверена неакредитованој ДНК лабораторији, примерак неспорног биолошког узорка (букални брис) доставља се форензичкој служби, уз копију наредбе органа поступка, ради обављања ДНК анализе и уноса у Регистар.

ДНК профили утврђени у неакредитованим ДНК лабораторијама пре ступања на снагу Закона доставиће се Министарству на електронском медијуму у одговарајућем формату (txt, xml) који омогућава директан унос ДНК профила у одговарајућу апликацију, уз писани допис са листом предмета, одмах, а најкасније до Законом утврђеног рока.

Ако се ради о ДНК профилима утврђеним из неспорних биолошких узорака у неакредитованим форензичким ДНК лабораторијама, поред достављених ДНК профила, обавезно се доставља име, презиме и ЈМБГ лица чији је ДНК профил достављен, односно, сви расположиви подаци помоћу којих се неспорно може утврдити идентитет.

Ако се ради о ДНК профилима утврђеним из спорних биолошких узорака у неакредитованим форензичким ДНК лабораторијама, поред достављених ДНК профила, обавезно се доставља јединствена ознака ДНК профила која ће бити повезана са ознаком лабораторије која је ДНК профиле доставила, као и други расположиви подаци (врста биолошких трагова из којих су добијени ДНК профили, са којих предмета су изузети трагови и др.).

Ако приликом претраге Регистра дође до подударања са неким ДНК профилом лица утврђеним у неакредитованој ДНК лабораторији, форензичка служба може захтевати поновно узимање неспорног узорка лица у циљу провере идентификације.

Ако овим чланом није посебно прописано неакредитована ДНК лабораторија податке доставља применом члана 7. ове уредбе.

Чување података у Регистру

Члан 9.

Подаци у Регистру чувају се у електронском облику.

Чување и обрада података у Регистру врши се употребом посебне апликације.

Приступ подацима у Регистру имају само овлашћена лица форензичке службе.

Приступ апликацији могућ је искључиво у заштићеним просторијама ДНК лабораторије Министарства. Контрола приступа обезбеђена је употребом картица.

Овлашћено лице из става 3. овог члана које приступа Регистру поседује јединствено корисничко име и шифру за приступ Регистру.

Виши ниво заштите може се остварити употребом картица са квалификованим електронским сертификатима.

Свака обрада података у Регистру евидентира се у посебној евиденцији.

Приликом приступа Регистру остаје запис о приступу Регистру као и о свим активностима извршеним у Регистру.

Могућност ажурирања и брисања података у Регистру имају само овлашћена лица форензичке службе, којима су додељене неопходне приступне привилегије.

Сви подаци у Регистру чувају се у оквиру инфраструктуре информационо-комуникационих технологија (ИКТ) Министарства.

Резервне копије података праве се према важећим процедурама Министарства.

Чување биолошког материјала

Члан 10.

Биолошки материјал који је преостао након утврђивања ДНК профила из неспорних биолошких узорака чува се у року у складу са законом којим су уређене евиденције и обрада података у области унутрашњих послова и другим прописима. Начин чувања биолошког материјала мора бити у складу са међународним стандардом, односно морају се обезбедити неопходни услови који спречавају деградацију, контаминацију или уништавање трага на неки други начин.

Претраживање Регистра и достављање података

Члан 11.

За потребе вођења кривичног поступка, надлежни орган поступка може захтевати претраживање Регистра ради упоређивања ДНК профила добијеног ДНК анализом, са подацима који се већ налазе у Регистру.

ДНК лабораторија, која по наредби органа поступка врши ДНК анализу, захтев за претраживање Регистра упућује уз достављање (копије) наредбе о вештачењу.

Достављање података из Регистра, по потреби, врши се и употребом информационо-комуникационих технологија на контролисан и безбедан начин.

Међународна размена података из Регистра

Члан 12.

Међународна размена, односно преношење података из Регистра, врши се у складу са међународним споразумом.

Форензичка служба је надлежна за пријем и обраду захтева друге државе или међународне организације.

Пријем и отпрема резултата захтева друге државе или међународне организације, обавља се и преко организационе јединице Министарства надлежне за међународну оперативну полицијску сарадњу, употребом безбедних комуникационих канала.

Захтев из ст. 2. и 3. овог члана аутоматски се обрађује и, ако постоји подударање достављених података са подацима у Регистру, обавештава се подносилац захтева о томе и достављају му се индексирани подаци, док се подаци о личности достављају накнадно, применом мера заштите утврђених у закону.

ДНК профили, који су део међународне аутоматске размене, утврђују се и обрађују у складу са међународним стандардом SRPS ISO/IEC 17025:2017 или другим одговарајућим стандардом.

Предмет размене

Члан 13.

Предмет међународне аутоматске размене података из Регистра су подаци садржани у следећим збиркама:

1) Збирка ДНК профила лица над којима је извршена форензичка регистрација;

2) Збирка ДНК профила лица којима је суд одлуком о изрицању кривичне санкције одредио узимање узорка;

3) Збирка ДНК профила лица осуђених за кривична дела одређена у закону којим се уређују посебне мере за спречавање вршења кривичних дела против полне слободе према малолетним лицима;

4) Збирка јединствених ДНК профила лица којима се утврђује идентитет, као и ДНК профила других лица достављених у сврху њихове идентификације;

5) Збирка јединствених ДНК профила лешева којима се утврђује идентитет;

6) Збирка јединствених ДНК профила који су добијени из спорних биолошких узорака.

Ступање на снагу

Члан 14.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-10073/2021

У Београду, 3. новембра 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |